1.  ปัจจัยความเสี่ยง

1.1 ความเสี่ยงจากนโยบายในการดำเนินธุรกิจของบริษัท

ปัจจัยความเสี่ยงจากการดำเนินธุรกิจของบริษัทที่เน้นลูกค้าในแถบโครงการพัฒนาพื้นที่ชายฝั่งทะเลตะวันออก
โดยเฉพาะในเขตอำเภอบ้านฉางและใกล้เคียง
ทำให้โครงการของบริษัทต้องพึ่งพาการเติบโตของโครงการพัฒนาในบริเวณพื้นที่ดังกล่าวเพียงอย่างเดียว
ซึ่งจากวิกฤตเศรษฐกิจที่เกิดขึ้นในช่วงเวลาที่ผ่านมา
ทำให้การเติบโตของโครงการพัฒนาในบริเวณดังกล่าวชะลอตัวลง
แต่กลับมาปรับตัวดีขึ้นเป็นลำดับในปี 2545 และ 2546 ตามการฟื้นตัวทางเศรษฐกิจของประเทศ
ซึ่งแนวโน้มการขยายตัวนี้ คาดว่ายังจะมีอยู่ในปี 2547

อย่างไรก็ดี ในปี 2546
ภายหลังจากบริษัทได้รับเงินเพิ่มทุนจากการเข้าร่วมลงทุนของพันธมิตรทางธุรกิจ (Strategic
Partners) รายใหม่ และจากการใช้สิทธิแปลงสภาพใบสำคัญแสดงสิทธิ Estar-W1 จำนวนรวม
2,691.28 ล้านบาท ทำให้บริษัทมีศักยภาพในการลงทุนเพิ่มขึ้น
บริษัทจึงมีนโยบายที่จะขยายการลงทุนโครงการพัฒนาธุรกิจอสังหาริมทรัพย์ออกไปยังพื้นที่เขตอื่น เช่น
เขตกรุงเทพมหานครและปริมณฑล
เพื่อกระจายการลงทุนไปยังเขตพื้นที่อื่นที่มีศักยภาพทางธุรกิจที่ดีซึ่งจะช่วยลดความเสี่ยงจากการดำเนินธุรกิจของบริษัทที่เน้นลูกค้าในแถบโครงการพัฒนาพื้นที่ชายฝั่งทะเลตะวันออกเพียงอย่างเดียว
และเป็นยังการเพิ่มช่องทางในการสร้างรายได้ให้แก่บริษัทอีกทางหนึ่งด้วย

1.2 ความเสี่ยงจากการรับรู้มูลค่าเงินลงทุนลดลงและผลขาดทุนจากเงินลงทุนในบริษัท เอ็มบีเอฟ
อีสเทอร์น สตาร์ อินเตอร์เนชั่นแนล จำกัด

บริษัทได้เข้าลงทุนในธุรกิจโรงเรียนนานาชาติผ่านบริษัท เอ็มบีเอฟ อีสเทอร์น สตาร์
อินเตอร์เนชั่นแนล จำกัด (บริษัทร่วม) ซึ่งมีทุนจดทะเบียนชำระแล้วทั้งสิ้น จำนวน 89.27 ล้านบาท
บริษัทมีเงินลงทุนในบริษัทร่วมจำนวน 35.71 ล้านบาท หรือคิดเป็นสัดส่วนเงินลงทุนเท่ากับร้อยละ
40 ของทุนจดทะเบียนชำระแล้ว
ในช่วงที่ผ่านมาบริษัทร่วมมีผลการดำเนินการขาดทุนต่อเนื่องมาโดยตลอด โดยในปี 2545 และ
2546 มีผลขาดทุนจำนวน 16.47 และ 15.21 ล้านบาทตามลำดับ และในปี 2546
มีขาดทุนสะสมทั้งสิ้น 156.46 ล้านบาท รวมทั้งส่วนของผู้ถือหุ้นติดลบ 64.19 ล้านบาท ทั้งนี้ ณ 31
ธันวาคม 2546 บริษัทได้ตั้งสำรองค่าเผื่อผลขาดทุนจากการด้อยค่าของเงินลงทุนในบริษัทร่วมจำนวน
28.56 ล้านบาท หรือคิดเป็นร้อยละ 80.00 ของเงินลงทุน
โดยบริษัทตั้งสำรองค่าเผื่อขาดทุนจากการด้อยค่าของเงินลงทุนเพิ่มขึ้นซึ่งส่งผลให้มูลค่าของเงินลงทุนในบริษัทร่วมลดลง
และบริษัทรับรู้ผลขาดทุนจากการด้อยค่าของเงินลงทุนในบริษัทร่วมในงบการเงินปี 2546 แล้ว

อย่างไรก็ตามบริษัทได้ส่งตัวแทนของบริษัทเข้าไปติดตามดูแลผลการดำเนินงานตลอดจนนโยบายในการบริหารงานต่างๆ
ซึ่งปัจจุบันบริษัทดังกล่าวได้พยายามปรับปรุงประสิทธิภาพในการดำเนินงานให้ดียิ่งขึ้น
โดยได้เริ่มเปิดดำเนินการสาขาใหม่เพิ่มเติมในกรุงเทพมหานคร ซึ่งเป็นระดับชั้นต้น
อีกทั้งเป็นการเพิ่มโอกาสทางการตลาดให้สูงขึ้นที่จะแนะนำให้นักเรียนที่จบจากสาขาในกรุงเทพมหานคร
ไปศึกษาต่อในระดับชั้นที่สูงกว่าที่สาขาระยอง นอกจากนี้บริษัทร่วมได้รับใบอนุญาตให้เป็น
Bilingual School โรงเรียนที่สามารถรับนักเรียนไทยได้ 100 เปอร์เซ็นเต็ม
จากเดิมที่เป็นโรงเรียนนานาชาติ International School ที่รับนักเรียนไทยได้เพียง 49% ทั้งนี้
เพื่อเป็นช่องทางในการเพิ่มรายได้ให้กับบริษัทมากขึ้น
ซึ่งเมื่อพิจารณาจากผลการดำเนินงานของบริษัทร่วมจะเห็นได้ว่ามีผลการดำเนินงานขาดทุนลดลง
นอกจากนี้
บริษัทร่วมอยู่ระหว่างดำเนินการปรับโครงสร้างทางการเงินโดยจะแปลงหนี้สินในส่วนของเงินกู้ยืมและเจ้าหนี้จากบริษัทที่เกี่ยวข้องกันบางส่วนเป็นทุนและอาจจะเพิ่มทุนจดทะเบียนอีกบางส่วนซึ่งจะช่วยให้ฐานะทางการเงินของบริษัทร่วมเข้มแข็งขึ้น
รวมทั้งช่วยลดภาระในการจ่ายชำระเงินต้นและดอกเบี้ยและส่งผลต่อเนื่องให้ผลการดำเนินงานของบริษัทร่วมดีขี้น